
Esselamu alejkum ve rahmetullahi ve berekatuhu.


Evo link predavanja: ***[HALAL](https://pitajucene.com/search/halal/questions/ "Pretraži pitanja o halalu")*** STANDARD – VALDET PEŠTALIĆ. Na početku ovog predavanju u Gradačcu kaže ef. Nisad Drndić sljedeće (od 8:20 do 8:32 minute): „Znači, nama muslimanima ***[Poslanik](https://pitajucene.com/search/poslanik/questions/ "Pretraži pitanja o poslanicima")*** s.a.v.s. garantuje da onaj ko stavi zalogaj harama u usta 40 dana mu se ne prima dova“. Zatim, poslije toga predavač Valdet Peštalić kaže slično tome (od 14:04 do 14:12 minute): „Svaki musliman mora da bude svjestan da ukoliko konzumira


***[haram](https://pitajucene.com/search/haram/questions/ "Pretraži pitanja o haramu")*** da se njegov ibadet, dakle da li se radilo o namazu, postu, zekatu, hadžu itd., ne prihvata 40 dana“.Pošto ja ovo prvi put čujem, zanima me je li to došlo u hadisu? 


* 
* 
* 
* 
* 
* 
* 

 
JE LI TAČNO DA SE ONOME KO POJEDE ZALOGAJ HARAMA NE PRIMAJU DJELA 40 DANA?

Alejkumusselam ve rahmetullahi ve berekatuhu.


Hvala Allahu i neka je salavat i selam na posljednjeg vjerovjesnika, a zatim:


Slično tome što su njih dvojica rekli prenosi se u hadisu od Ibn Abbasa, radijallahu anhu. On kaže da je S’ad ibn ebi Vekkas, radijallahu anhu, rekao: „O Allahov Poslaniče, dovi Allahu da me učini od onih kojima se prima dova“. Pa mu Vjerovjesnik reče: „O S’ad, učini svoju hranu dobrom (***[halal](https://pitajucene.com/search/halal/questions/ "Pretraži pitanja o halalu")***), bićeš od onih kojima se ***[dova](https://pitajucene.com/search/dova/questions/ "Pretraži pitanja o dovama")*** prima. Tako mi Onoga u čijoj je ruci duša Muhammeda, zaista (Allahov) rob koji ubaciti ***[haram](https://pitajucene.com/search/haram/questions/ "Pretraži pitanja o haramu")*** zalogaj u svoju utrobu neće mu biti primljeno djelo 40 dana. I kod kojeg god (Allahovog) roba izraste meso od harama i kamate, Vatra je najpreča za njega“. 


Bilježi ga Taberani u „El-Mu’adžemu el-evsatu“. Slabim ga je ocijenio El-Munziri u „Et-Tergibu“ (3/12). Kaže El-Hejsemi u „Medžme’uz-evaidi“ (1/291) da u njegovom senedu ima ravija koji mu nisu poznati. Prenosi Ibn Hadžer u „Et-Telhisu“ (4/274) da ga je slabim ocijenio Ibn El-Dževzi. Slabim ga je ocijenio i Ibn Redžeb u „Džamui’ul-‘ulumi vel-hikemi“ (1/277). A šejh Albani kaže u „Silsili d’aife“ (4/292, broj 1812) da je veoma slab.


Učenjaci hadisa su složni oko slabosti ovog hadisa, slabim su ga ocijenili El-Munziri, El-Hejsemi, Ibn El-Dževzi, Ibn Redžeb i šejh Albani.


Sa druge strane, za mnogo veće grijehe od haram zalogaja, poput zinaluka, krađe i slično, nije došlo u šerijatskim tekstovima da se djela ne primaju, pa kako onda da to bude za jedan haram zalogaj?


Sa slabim hadisom se ne dokazuje ***[propis](https://pitajucene.com/search/Propis/questions/ "Pretraži pitanja o propisima")***, a ako se navede taj ***[hadis](https://pitajucene.com/search/Hadis/questions/ "Pretraži pitanja o hadisima")*** obaveza je naglasiti i upozoriti na njegovu slabost. Prije nego što se neki hadis iznese u javnost i izgradi na njemu određen propis, treba provjeriti njegovu vjerodostojnost ili pitati učene. 


Prema tome, ovaj hadis je jako slab i ne može biti dokaz da se djela ne primaju 40 dana onome ko pojede jedan haram zalogaj. Takođe, nije dozvoljeno dokazivati ovaj propis sa ovim slabim hadisom.


Ve billahi tevfik.


 Odgovorio na pitanje: dr. ***[Zijad Ljakić](https://pitajucene.com/search/Zijad+Ljaki%C4%87/answers/ "Pretraži odgovore od dr. Zijad Ljakić")***  

Preuzeto sa stranice: <http://www.ehlus-sunne.ba>


